title: Eiropas Parlamenta Prezidija Lēmums (2019. gada 17. jūnijs) par īstenošanas noteikumiem Eiropas Parlamenta un Padomes Regulai (ES) 2018/1725 par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti un ar ko atceļ Regulu (EK) Nr. 45/2001 un Lēmumu Nr. 1247/2002/EK

text:
                  2.8.2019

                  LV

                  Eiropas Savienības Oficiālais Vēstnesis

                  C 259/2

         EIROPAS PARLAMENTA PREZIDIJA LĒMUMS
         (2019. gada 17. jūnijs)
         par īstenošanas noteikumiem Eiropas Parlamenta un Padomes Regulai (ES) 2018/1725 par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti un ar ko atceļ Regulu (EK) Nr. 45/2001 un Lēmumu Nr. 1247/2002/EK
         (2019/C 259/02)
         EIROPAS PARLAMENTA PREZIDIJS,
         ņemot vērā Līgumu par Eiropas Savienības darbību un jo īpaši tā 16. pantu,
         ņemot vērā Eiropas Parlamenta un Padomes Regulu (ES) 2018/1725 (1) un jo īpaši tās 25. pantu un 45. panta 3. punktu,
         ņemot vērā Eiropas Parlamenta Reglamenta 25. panta 2. punktu,
         ņemot vērā atzinumu, ko 2019. gada 2. maijā sniedza Eiropas Datu aizsardzības uzraudzītājs, ar kuru saskaņā ar Regulas (ES) 2018/1725 41. panta 2. punktu notika apspriešanās par šā lēmuma V nodaļu,
         tā kā:

                     (1)

                     Regulā (EK) 2018/1725 ir noteikti principi un noteikumi, kas piemērojami personas datu apstrādei visās Savienības iestādēs un struktūrās, un tajā ir paredzēts, ka katra Savienības iestāde un struktūra ieceļ datu aizsardzības speciālistu.

                     (2)

                     Eiropas Parlamenta īstenošanas noteikumu Eiropas Parlamenta un Padomes Regulai (ES) 2018/1725 (“īstenošanas noteikumi”) mērķis ir precizēt Eiropas Parlamenta datu aizsardzības speciālista (“datu aizsardzības speciālists”) uzdevumus, pienākumus un pilnvaras.

                     (3)

                     Īstenošanas noteikumu mērķis ir arī noteikt procedūras, kas dod iespēju datu subjektiem izmantot savas tiesības, un visām personām, kuras Eiropas Parlamentā ir iesaistītas personas datu apstrādē, izpildīt savus pienākumus.

                     (4)

                     Ar īstenošanas noteikumiem būtu jānodrošina, ka Eiropas Parlaments pienācīgi ievēro savus Regulā (ES) 2018/1725 paredzētos pienākumus, taču vienlaikus tam netiek traucēts pienācīgi veikt savas likumdevēja, ar budžetu saistītās, politiskās, analītiskās, kontroles un komunikācijas darbības.

                     (5)

                     Tāpēc Regula (ES) 2018/1725 un jo īpaši tajā noteiktie datu subjektu tiesību izņēmumi būtu jāinterpretē tā, lai nodrošinātu Eiropas Parlamenta spēju pilnībā īstenot savas pilnvaras, jo īpaši savas likumdošanas un ar budžetu saistītās funkcijas, kā arī politiskās kontroles un apspriešanās funkcijas, kā noteikts Līgumos.

                     (6)

                     Šajā nolūkā Regulas (ES) 2018/1725 19. pantā paredzētās tiesības uz datu dzēšanu būtu jāinterpretē tā, lai tās piemērošanā netiktu pieļauta nepienācīga iejaukšanās Eiropas Parlamenta pienākumā pienācīgi dokumentēt un saskaņā ar pārredzamības un atklātības principu un piemērojamajiem noteikumiem par arhivēšanu nodrošināt, ka sabiedrībai ir redzamas un izsekojamas tā parlamentārās darbības, jo īpaši plenārsēžu un parlamentāro struktūru procedūru līmenī.

                     (7)

                     Turklāt Regulas (ES) 2018/1725 22. pantā paredzētās tiesības uz datu pārnesamību piemēro tikai tad, ja apstrāde ir balstīta vai nu uz piekrišanu vai no līguma pildīšanas pienākuma izrietošu nepieciešamību, un to veic ar automatizētiem līdzekļiem. Šo tiesību izmantošanu ierobežo minētās regulas 22. panta 3. punkta otrajā teikumā noteiktais izņēmums, kas jāsaprot tādējādi, ka, ja vien tas neattiecas uz Eiropas Parlamenta administratīvajām darbībām, Eiropas Parlaments ir atbrīvots no pienākuma sniegt personas datus saskaņā ar minētās regulas 22. panta 1. un 2. punktu.

                     (8)

                     Turklāt attiecībā uz īstenošanas noteikumu piemērošanu gadījumos, ja Eiropas Parlamenta ģenerāldirektorāti ir datu pārziņi kopā ar citām struktūrām vai iestādēm vai citiem Eiropas Parlamenta ģenerāldirektorātiem, šāda kopīga datu pārzināšana būtu jāveic tikai tad un tikai tādā mērā, ja pārziņi ir kopīgi atbildīgi par vienām un tām pašām atsevišķām apstrādes darbībām, nevis tad, ja tie secīgi veic tematiski tuvas, tomēr nošķirtas apstrādes darbības.

                     (9)

                     Šā lēmuma 13. pants ir jāsaprot kā strikti brīvprātīga iespēja Eiropas Parlamenta politiskajām grupām un deputātiem prasīt datu aizsardzības speciālistam padomu par jautājumiem, kas saistīti ar Regulas (ES) 2018/1725 piemērošanu, jo īpaši ņemot vērā mijiedarbību starp datu aizsardzības prasībām un nepieciešamību brīvi īstenot savas pilnvaras. Šādi padomi nav saistoši.

                     (10)

                     Turklāt ir nepieciešams saskaņā ar Regulas (ES) 2018/1725 25. pantu pieņemt iekšējus noteikumus, ar kuriem paredzētu nosacījumus, saskaņā ar kuriem Eiropas Parlamentam ir ļauts ierobežot minētās regulas 14. līdz 21. panta, 35. un 36. panta piemērošanu, kā arī tās 4. panta piemērošanu, ciktāl tā noteikumi atbilst minētās regulas 14. līdz 21. pantā paredzētajām tiesībām un pienākumiem, nolūkā nodrošināt, ka Eiropas Parlaments var turpināt īstenot savas darbības un procedūras.

                     (11)

                     Saistībā ar minēto un piemērojot šā lēmuma V nodaļā paredzētos ierobežojumus, Eiropas Parlamentam ir pienākums ievērot attiecīgo datu subjektu pamattiesības, kā paredzēts Eiropas Savienības Pamattiesību hartas 8. panta 1. punktā, Līguma par Eiropas Savienības darbību 16. panta 1. punktā un Regulā (ES) 2018/1725.

                     (12)

                     Šajā nolūkā Eiropas Parlamentam pirms jebkādu konkrētu ierobežojumu piemērošanas katrā atsevišķā gadījumā ir jāizvērtē attiecīgo ierobežojumu nepieciešamība un samērīgums, ņemot vērā riskus datu subjektu tiesībām un brīvībām.

                     (13)

                     Eiropas Parlamentam ir jāpamato, kāpēc ierobežojumi ir strikti nepieciešami un samērīgi demokrātiskā sabiedrībā un atbilst pamattiesību un brīvību būtībai.

               IR PIEŅĒMIS ŠO LĒMUMU:
         I NODAĻA

            VISPĀRĪGI NOTEIKUMI

            1. pants
            Mērķis
            Ar šo lēmumu paredz vispārīgus noteikumus, ar ko reglamentē Regulas (ES) 2018/1725 īstenošanu Eiropas Parlamentā, un jo īpaši ar to:

                        a)

                        īsteno Regulas (ES) 2018/1725 noteikumus, kas attiecas uz datu aizsardzības speciālista uzdevumiem, pienākumiem un pilnvarām;

                        b)

                        nosaka sīki izstrādātus noteikumus, saskaņā ar kuriem datu subjekts var īstenot savas tiesības;

                        c)

                        paredz iekšējus noteikumus, saskaņā ar kuriem Eiropas Parlaments var piemērot izņēmumus, atkāpes vai ierobežojumus attiecībā uz datu subjektu tiesībām, jo īpaši saskaņā ar Regulas (ES) 2018/1725 25. pantu.

            2. pants
            Pārzinis

               1.   Eiropas Parlamenta nodaļa vai dienests, kas nosaka personas datu apstrādes mērķus un līdzekļus, ir šo datu pārzinis Regulas (ES) 2018/1725 3. panta 8. punkta izpratnē.

               2.   Ja apstrādes darbība pārsniedz Eiropas Parlamenta nodaļas vai dienesta kompetenci, pārzinis Regulas (ES) 2018/1725 3. panta 8. punkta nozīmē ir kompetentais direktorāts, ja vien nav panākta vienošanās par kopīgiem pārziņiem saskaņā ar minētās regulas 28. pantu.

               3.   Ja apstrādes darbība pārsniedz Eiropas Parlamenta direktorāta kompetenci, pārzinis Regulas (ES) 2018/1725 3. panta 8. punkta nozīmē ir kompetentais Eiropas Parlamenta ģenerāldirektorāts, ja vien nav panākta vienošanās par kopīgiem pārziņiem saskaņā ar minētās regulas 28. pantu.

               4.   Ja noteiktas apstrādes darbības mērķus un līdzekļus nosaka vairāk nekā viens Eiropas Parlamenta ģenerāldirektorāts vai ja kāda no 1. līdz 3. punktā minētajām organizatoriskajām vienībām un vismaz viena vienība, kas nav Savienības iestāde vai struktūra, nosaka noteiktas apstrādes darbības mērķus un līdzekļus, tad kompetentās struktūras uzskata par kopīgiem pārziņiem Regulas (ES) 2018/1725 28. panta 1. punkta nozīmē.

               5.   Eiropas Parlamentu uzskata par pārzini Regulas (ES) 2018/1725 44. panta 3. un 6. punkta nolūkā.

               6.   Pārzinis ir atbildīgs par to, lai tiktu nodrošināts, ka apstrādes darbības tiek veiktas atbilstīgi Regulai (ES) 2018/1725, un tam jāspēj pierādīt atbilstību minētajai regulai.
               Jo īpaši pārzinis ir atbildīgs par:

                           a)

                           pienācīgu tehnisku un organizatorisku pasākumu īstenošanu nolūkā piemērot principus, kas paredz integrētu datu aizsardzību un datu aizsardzību pēc noklusējuma;

                           b)

                           atbilstīgu norādījumu sniegšanu savā pakļautībā esošiem darbiniekiem, lai nodrošinātu apstrādes likumību, godīgumu, pārredzamību un konfidencialitāti, un tādu drošības līmeni, kas atbilst ar apstrādi saistītajam riskam;

                           c)

                           sadarbību ar datu aizsardzības speciālistu un Eiropas Datu aizsardzības uzraudzītāju viņu pienākumu izpildē, jo īpaši sniedzot informāciju kā atbildi uz viņu pieprasījumiem;

                           d)

                           datu aizsardzības speciālista savlaicīgu informēšanu un iesaistīšanu, jo īpaši projektos, kas ir saistīti ar jaunām datu apstrādes darbībām vai nozīmīgām izmaiņām esošās darbībās.

         II NODAĻA

            DATU AIZSARDZĪBAS SPECIĀLISTS

            3. pants
            Iecelšana, statuss un neatkarība

               1.   Ģenerālsekretārs ieceļ datu aizsardzības speciālistu, izraugoties viņu no Eiropas Parlamenta darbinieku vidus saskaņā ar Regulas (ES) 2018/1725 43. pantu un 44. panta 8. un 9. punktu. Datu aizsardzības speciālistu ieceļ saskaņā ar piemērojamo procedūru, kas paredzēta Civildienesta noteikumos (“Civildienesta noteikumi”) vai – attiecīgā gadījumā – Eiropas Savienības pārējo darbinieku nodarbināšanas kārtību (“Pārējo darbinieku nodarbināšanas kārtība”), kas noteikta Padomes Regulā (EEK, Euratom, EOTK) Nr. 259/68 (2). Datu aizsardzības speciālistu ieceļ amatā uz pieciem gadiem, un viņu var iecelt atkārtoti.

               2.   Lai datu aizsardzības speciālists varētu pildīt savus pienākumus, kas paredzēti šajā lēmumā, viņu atbrīvo no jebkādiem citiem pienākumiem Eiropas Parlamentā. Tomēr ģenerālsekretārs var nolemt uzdot datu aizsardzības speciālistam konkrētus papildu pienākumus, ar noteikumu, ka tie nerada interešu konfliktu ar viņa kā datu aizsardzības speciālista pienākumiem, jo īpaši saistībā ar Regulā (ES) 2018/1725 paredzēto noteikumu piemērošanu.

               3.   Datu aizsardzības speciālists atturas veikt jebkādas darbības, kas nav savienojamas ar viņa pienākumiem.

               4.   Uz datu aizsardzības speciālistu, tostarp arī pēc viņa pienākumu izbeigšanās, attiecas dienesta noslēpuma prasība saskaņā ar Regulas (ES) 2018/1725 44. panta 5. punktu.

               5.   Datu aizsardzības speciālistu var atlaist tikai saskaņā ar Regulas (ES) 2018/1725 44. panta 3. un 8. punktu. Lai iegūtu Eiropas Datu aizsardzības uzraudzītāja piekrišanu šādai atlaišanai, ievērojot Regulas (ES) 2018/1725 44. panta 8. punktu, ar Eiropas Datu aizsardzības uzraudzītāju apspriežas rakstiski. Minētās piekrišanas kopiju nosūta datu aizsardzības speciālistam.

               6.   Eiropas Parlaments nodrošina, ka datu aizsardzības speciālists nesaņem nekādus norādījumus attiecībā uz savu uzdevumu izpildi, kā noteikts Regulas (ES) 2018/1725 44. un 45. pantā. Šajā sakarā viņš jo īpaši nesaņem nekādus norādījumus no ģenerālsekretāra, tostarp saistībā ar sadarbību ar Eiropas Datu aizsardzības uzraudzītāju, kas prasīta saskaņā ar Regulu (ES) 2018/1725.

               7.   Datu aizsardzības speciālists ir tieši atbildīgs ģenerālsekretāram.

            4. pants
            Uzdevumi, pienākumi un pilnvaras

               1.   Datu aizsardzības speciālists nodrošina, ka Eiropas Parlamenta ģenerālsekretariāts piemēro Regulu (ES) 2018/1725, un uzrauga atbilstību piemērojamajam tiesiskajam regulējumam personas datu aizsardzības jomā. Neskarot šā lēmuma 13. pantu, datu aizsardzības speciālista kompetencē principā nav uzraudzība pār to, kā Regulu (ES) 2018/1725 piemēro atsevišķi Eiropas Parlamenta deputāti vai Eiropas Parlamenta politiskās grupas.

               2.   Ar datu aizsardzības speciālistu var apspriesties vai viņš sniedz padomus saskaņā ar Regulas (ES) 2018/1725 44. panta 4. un 7. punktu un 45. panta 1. punkta d), e) un f) apakšpunktu, un viņš pilda visus pārējos šīs regulas 45. pantā izklāstītos uzdevumus.

               3.   Datu aizsardzības speciālists ziņo ģenerālsekretāram par visiem Regulā (ES) 2018/1725 paredzēto noteikumu pārkāpumiem vai nopietnu šādu pārkāpumu risku.

               4.   Datu aizsardzības speciālists pēc pieprasījuma sniedz attiecīgajam pārzinim atzinumu par faktiskajām vai ierosinātajām apstrādes darbībām un par konkrētu datu apstrādes samērīgumu un pietiekamību vai par drošības pasākumiem. Atzinums jo īpaši var būt saistīts ar jebkādiem jautājumiem, kuri attiecas uz datu subjektu tiesībām un brīvībām radīto risku analīzi.

               5.   Eiropas Parlamenta kompetentais dienests apspriežas ar datu aizsardzības speciālistu pirms tādu iekšējo noteikumu apstiprināšanas, kas nosaka personas datu apstrādes kārtību.

               6.   Datu aizsardzības speciālists veic savus uzdevumus sadarbībā ar Eiropas Datu aizsardzības uzraudzītāju. Viņš ir kontaktpunkts saziņā starp Eiropas Parlamentu un Eiropas Datu aizsardzības uzraudzītāju, un viņu informē par visu saziņu starp abām minētajām iestādēm, kas attiecas uz viņa kompetencē esošajiem jautājumiem.

               7.   Lai veicinātu labu sadarbību, datu aizsardzības speciālists regulāri piedalās sanāksmēs, ko rīko Eiropas Datu aizsardzības uzraudzītājs vai citu iestāžu un struktūru datu aizsardzības speciālisti.

               8.   Uz datu aizsardzības speciālistu vienmēr attiecas noteikumi un normas, kas paredzētas Civildienesta noteikumos vai – attiecīgā gadījumā –Pārējo darbinieku nodarbināšanas kārtībā.

            5. pants
            Personas datu aizsardzības pārkāpumi un datu drošība

               1.   Ja notiek personas datu aizsardzības pārkāpums, pārzinis par incidentu nekavējoties informē datu aizsardzības speciālistu.

               2.   Datu aizsardzības speciālists izveido un uztur centralizētu reģistru, kurā dokumentē minētos paziņotos personas datu aizsardzības pārkāpumus saskaņā ar Regulas (ES) 2018/1725 34. panta 6. punktu. Pārzinis, kas saskāries ar pārkāpumu, reģistrā ievada minētajā pantā prasīto informāciju.

               3.   Datu aizsardzības speciālists organizē regulāras sanāksmes ar Eiropas Parlamenta informācijas sistēmu drošības direktoru un riska pārvaldītāju, lai nodrošinātu atbilstību Regulas (ES) 2018/1725 33. līdz 36. pantam. Vajadzības gadījumā datu aizsardzības speciālists var uzaicināt arī citus dalībniekus.

               4.   Datu aizsardzības speciālists, balstoties uz 3. punktā minētajās sanāksmēs gūtajiem rezultātiem:

                           a)

                           ik gadu iesniedz ģenerālsekretāram datu aizsardzības risku analīzi, ko atjaunina, ņemot vērā jaunu riska faktoru parādīšanos;

                           b)

                           ierosina ģenerālsekretāram datu aizsardzības rīcībpolitiku, kas jo īpaši pievēršas ar elektroniskiem līdzekļiem veiktas datu zādzības, izpaušanas vai nesankcionētas manipulācijas riskam;

                           c)

                           ierosina ģenerālsekretāram pienācīgus tehniskus un organizatoriskus pasākumus, lai nodrošinātu personas datu drošības līmeni, kas ir atbilstošs datu aizsardzības riska pakāpei.

            6. pants
            Ieraksti par apstrādes darbībām un centrālais reģistrs
            Datu aizsardzības speciālists izveido un uztur centrālo reģistru Regulas (ES) 2018/1725 31. panta 5. punkta nozīmē, kurā glabā ierakstus par apstrādes darbībām. Datu aizsardzības speciālists nodrošina, ka reģistrs ir publiski pieejams, arī elektroniskā veidā. Pēc pieprasījuma ir iespējama arī piekļuve ar Eiropas Datu aizsardzības uzraudzītāja starpniecību.
            Pēc pieprasījuma ierakstus par Eiropas Parlamenta veiktajām apstrādes darbībām dara pieejamus Eiropas Datu aizsardzības uzraudzītājam.

            7. pants
            Informācija un piekļuve

               1.   Pārzinis nekavējoties informē datu aizsardzības speciālistu par gadījumiem, kad jaunas administratīvas procedūras izveide vai esošas administratīvas procedūras grozīšana ietekmē personas datu apstrādes darbības.

               2.   Datu aizsardzības speciālistam jebkurā laikā ir piekļuve personas datiem, kuri tiek apstrādāti, datu apstrādes iekārtām un datu nesējiem.

            8. pants
            Iekšējā revīzija
            Ja iekšējais revidents, darbojoties savas kompetences robežās, to pieprasa, datu aizsardzības speciālists sadarbojas ar iekšējo revidentu, jo īpaši nolūkā veicināt tādu iekšējo revīziju veikšanu, kas ietver personas datu apstrādi Eiropas Parlamenta ģenerālsekretariātā.

            9. pants
            Uz risku izvērtēšanu balstīta pieeja

               1.   Datu aizsardzības speciālists attiecībā uz jaunām vai izmainītām administratīvām procedūrām, tehniskiem vai organizatoriskiem pasākumiem, kas ietver personas datu apstrādi, pēc pieprasījuma vai pēc savas iniciatīvas sniedz pārzinim informāciju un palīdz viņam novērtēt datu subjektu tiesībām un brīvībām radītos riskus.

               2.   Datu aizsardzības speciālists pēc iepriekš minētā riska novērtējuma veikšanas sniedz padomu pārzinim par vajadzību veikt novērtējumu par ietekmi uz datu aizsardzību.

            10. pants
            Tehniski un organizatoriski pasākumi

               1.   Datu aizsardzības speciālists sniedz padomu pārzinim, kad tas novērtē tehniskus un organizatoriskus risinājumus apstrādes darbību veikšanai.

               2.   Datu aizsardzības speciālists var ieteikt ģenerālsekretāram tehniskus vai organizatoriskus pasākumus, lai īstenotu Regulas (ES) 2018/1725 27. pantu, ja datu aizsardzības speciālists uz novērtējuma pamata secina, ka apstrādes darbība negarantē pilnīgu atbilstību minētajam pantam.

            11. pants
            Kopīgi pārziņi un apstrādātāji

               1.   Datu aizsardzības speciālists pēc pieprasījuma sniedz pārzinim atzinumu par to, kā noteikt attiecīgo atbildību saistībā ar vienošanos starp kopīgiem pārziņiem saskaņā ar Regulas (ES) 2018/1725 28. panta 1. punktu.

               2.   Datu aizsardzības speciālists pēc pieprasījuma var sniegt pārzinim atzinumu par pienācīgiem tehniskajiem un organizatoriskajiem pasākumiem, ko saskaņā ar Regulas (ES) 2018/1725 29. panta 1. un 2. punktu garantē apstrādātājs vai apakšapstrādātājs.

            12. pants
            Gada pārskats
            Datu aizsardzības speciālists izstrādā gada darbības pārskatu ģenerālsekretāram un Eiropas Datu aizsardzības uzraudzītājam par personas datu aizsardzības darbībām Eiropas Parlamenta ģenerālsekretariātā. Viņš pārskatu dara pieejamu Eiropas Parlamenta darbiniekiem.

            13. pants
            Eiropas Parlamenta deputāti un Eiropas Parlamenta politiskās grupas

               1.   Atkāpjoties no šā lēmuma 4. panta 1. punkta, Eiropas Parlamenta deputāti un Eiropas Parlamenta politiskās grupas var prasīt datu aizsardzības speciālistam padomu par jautājumiem, kas saistīti ar Regulas (ES) 2018/1725 piemērošanu. Neskarot Eiropas Parlamenta deputātu un Eiropas Parlamenta politisko grupu pašu atbildību piemērot Regulu (ES) 2018/1725 kā pārziņiem Regulas (ES) 2018/1725 3. panta 8. punkta nozīmē, datu aizsardzības speciālists pēc Eiropas Parlamenta deputāta vai Eiropas Parlamenta politiskās grupas pieprasījuma var sniegt padomu, mutatis mutandis piemērojot attiecīgos šā lēmuma noteikumus.

               2.   Datu aizsardzības speciālists katrā gadījumā atsevišķi vienojas par 1. punktā minētās palīdzības detalizētu kārtību atbilstīgi šim lēmumam. Minētās padomdevējas funkcijas veikšana nedrīkst radīt konfliktu ar citiem datu aizsardzības speciālista uzdevumiem.

         III NODAĻA

            PALĪGDARBINIEKI UN TĪKLI

            14. pants
            Par datu aizsardzību atbildīgie darbinieki un datu aizsardzībai paredzētie resursi

               1.   Ģenerālsekretārs var iecelt datu aizsardzības dienesta darbiniekus, kuri palīdz datu aizsardzības speciālistam pildīt tā funkcijas.

               2.   Saskaņā ar 1. punktu ieceltie darbinieki var pārstāvēt datu aizsardzības speciālistu viņa prombūtnes gadījumā. Šajā nolūkā datu aizsardzības speciālists var noteiktiem darbiniekiem iekšēji deleģēt konkrētas pilnvaras. Eiropas Datu aizsardzības uzraudzītājam un ģenerālsekretāram to paziņo, nosūtot tā dokumenta kopiju, ar ko deleģē minētās pilnvaras.

            15. pants
            Datu aizsardzības koordinatoru tīkls

               1.   Eiropas Parlamentā izveido datu aizsardzības koordinatoru tīklu, kurā ir vismaz viens loceklis no katra ģenerāldirektorāta, viena persona, kas pārstāv koordināciju starp politiskajām grupām, un datu aizsardzības speciālists.

               2.   Ģenerālsekretārs var precizēt detalizētu kārtību attiecībā uz datu aizsardzības koordinatoru iecelšanu, viņu pienākumiem un uzdevumiem.

               3.   Datu aizsardzības speciālists regulāri rīko sanāksmes ar datu aizsardzības koordinatoriem.

         IV NODAĻA

            DATU SUBJEKTU TIESĪBU ĪSTENOŠANA

            16. pants
            Vispārīgi noteikumi par Regulas (ES) 2018/1725 14. līdz 24. panta īstenošanu

               1.   Tiesības tikt informētam, tiesības piekļūt datiem, tiesības labot datus, tiesības uz datu dzēšanu, tiesības uz apstrādes ierobežošanu, tiesības uz paziņošanu saņēmējiem, tiesības uz datu pārnesamību, tiesības iebilst un tiesības attiecībā uz automatizētu lēmumu pieņemšanu, tostarp profilēšanu, kas paredzētas Regulas (ES) 2018/1725 14. līdz 24. pantā, var īstenot tikai datu subjekts vai viņa pienācīgi pilnvarots pārstāvis.

               2.   Datu subjekts pieprasījumu izmantot savas 1. punktā minētās tiesības iesniedz pārzinim. Eiropas Parlamenta tīmekļa vietnē nodrošina šim nolūkam fakultatīvi izmantojamu veidni elektroniskā formātā. Pieprasījumā iekļauj:

                           a)

                           datu subjekta uzvārdu, vārdu un kontaktinformāciju;

                           b)

                           īstenojamo tiesību veidu;

                           c)

                           attiecīgā gadījumā ar pieprasījumu saistītus pamatojošus dokumentus;

                           d)

                           attiecīgo personas datu kategoriju vai kategorijas;

                           e)

                           datu subjekta parakstu un pieprasījuma datumu.

               3.   Pieprasījumu var iesniegt pa iekšējo vai ārējo pastu, pa elektronisko pastu vai jebkādā citā rakstiskā veidā.

               4.   Neskaidru vai nepilnīgu pieprasījumu gadījumā pārzinis pieprasa vajadzīgos precizējumus. Regulas (ES) 2018/1725 14. panta 3. un 4. punktā paredzētais termiņš nesākas, kamēr minētie jautājumi nav pilnībā noskaidroti.

               5.   Pārzinis pārbauda datu subjekta identitāti saskaņā ar Regulas (ES) 2018/1725 14. panta 6. punktu. Datu subjekta identitāti pārbauda ar vismazāko iespējamo iejaukšanos. Identitātes pārbaudes laikā nesākas Regulas (ES) 2018/1725 14. panta 3. un 4. punktā paredzētais termiņš.

               6.   Pārzinis atbild uz ikvienu datu subjektu pieprasījumu par viņu tiesību īstenošanu, pat gadījumos, kad Eiropas Parlamenta rīcībā nav attiecīgo personas datu. Pēc pieprasījuma saņemšanas piecu darba dienu laikā datu subjektam nosūta apstiprinājumu par saņemšanu. Tomēr pārzinim apstiprinājums par saņemšanu nav jāsūta, ja tajā pašā piecu darba dienu laikposmā uz pieprasījumu ir sniegta atbilde pēc būtības.

               7.   Atbildi datu subjektam Regulas (ES) 2018/1725 14. panta 3. un 4. punktā paredzētajā termiņā nosūta, izmantojot to pašu rakstiskās saziņas līdzekli un tajā pašā Savienības oficiālajā valodā, kuru izmantoja datu subjekts, izņemot gadījumos, ja tas ir pieprasījis citādi.

               8.   Apstrādājot pieprasījumu saskaņā ar Regulas (ES) 2018/1725 14. pantu, pārzinis ņem vērā jebkādu nepieciešamību piemērot izņēmumu, atkāpi vai ierobežojumu saskaņā ar šā lēmuma V nodaļu.

               9.   Ļoti sarežģīta pieprasījuma gadījumā vai gadījumā, ja pieprasījuma pienācīgas apstrādes rezultātā var tikt radīts risks citu datu subjektu tiesībām un brīvībām, pārzinis apspriežas ar datu aizsardzības speciālistu.

            17. pants
            Tiesības būt informētam
            (Regulas (ES) 2018/1725 15. un 16. pants)

               1.   Saskaņā ar Regulas (ES) 2018/1725 14. pantu pārzinis sniedz minētās regulas 15. un 16. pantā minēto informāciju, tostarp, ja ir paredzēta turpmāka apstrāde, vispārinātā veidā internetā vai iekštīklā.

               2.   Ja iespējams un neskarot citus saziņas līdzekļus, kas minēti Regulas (ES) 2018/1725 14. panta 1. un 7. punktā, minētās regulas 15. un 16. pantā minēto informāciju attiecīgajiem datu subjektiem sniedz individuāli vai nu rakstiski vai ar elektroniskiem līdzekļiem.

            18. pants
            Piekļuves tiesības
            (Regulas (ES) 2018/1725 17. pants)

               1.   Neskarot 2. punktu, ja datu subjekts pieprasa piekļuvi saviem personas datiem, pārzinis attiecīgos datus, tostarp elektroniska vai papīra formāta dokumentus, izgūst no vietas, kur tos glabā, un dara pieejamus datu subjektam kādā no turpmāk minētajiem veidiem:

                           a)

                           pārziņa sagatavots apkopojums;

                           b)

                           papīra kopija vai elektroniskā kopija;

                           c)

                           citi pārzinim pieejami un datnes konfigurācijai piemēroti veidi.

               2.   Saskaņā ar Regulas (ES) 2018/1725 17. panta 3. punktu gadījumā, ja datu subjekts pieprasa piekļuvi ar elektroniskiem līdzekļiem, un, ja netiek pieprasīts citādi, pārzinis informāciju sniedz vispārēji izmantotā elektroniskā formātā.

            19. pants
            Tiesības labot datus
            (Regulas (ES) 2018/1725 18. pants)

               1.   Labošanas pieprasījumā precīzi norāda, kuri personas dati ir jālabo vai jāpapildina, pierāda datu neprecizitāti vai nepilnību un norāda veicamo labojumu. Ja vajadzīgs, pieprasījumam var pievienot pamatojošus dokumentus.

               2.   Datu subjektam paziņo par sekmīgi veiktu labošanu. Pieprasījuma noraidīšanas gadījumā pārzinis datu subjektu rakstiski informē par noraidīšanas iemeslu.

            20. pants
            Tiesības uz dzēšanu
            (Regulas (ES) 2018/1725 19. pants)

               1.   Dzēšanas pieprasījumā precīzi norāda, kuri personas dati ir jādzēš, un dzēšanas pamatojumu Regulas (ES) 2018/1725 19. panta 1. punkta nozīmē.

               2.   Datu subjektam paziņo par sekmīgi veiktu dzēšanu. Pieprasījuma noraidīšanas gadījumā pārzinis datu subjektu rakstiski informē par noraidīšanas iemeslu.

               3.   Dzēšana nozīmē, ka personas dati fiziski izzūd un tos nav nepieciešams aizstāt ar kodu.

            21. pants
            Tiesības uz apstrādes ierobežošanu
            (Regulas (ES) 2018/1725 20. pants)

               1.   Apstrādes ierobežošanas pieprasījumā precīzi norāda attiecīgos personas datus un ierobežošanas pamatojumu, kā noteikts Regulas (ES) 2018/1725 20. panta 1. punktā.

               2.   Datu subjektam paziņo par sekmīgi veiktu apstrādes ierobežošanu. Pieprasījuma noraidīšanas gadījumā pārzinis datu subjektu rakstiski informē par noraidīšanas iemeslu.

            22. pants
            Paziņošana saņēmējiem
            (Regulas (ES) 2018/1725 21. pants)

               1.   Pēc tam, kad ir pabeigta viena no šā lēmuma 19. līdz 21. pantā izklāstītajām procedūrām, pārzinis nekavējoties sāk Regulas (ES) 2018/1725 21. pantā paredzēto procedūru.

               2.   Gadījumā, ja paziņošana saņēmējiem izrādās neiespējama vai prasa nesamērīgas pūles, pārzinis rakstiski informē datu subjektu par noraidīšanas iemeslu.

            23. pants
            Tiesības uz datu pārnesamību
            (Regulas (ES) 2018/1725 22. pants)

               1.   Pieprasījumos, ko veic saskaņā ar Regulas (ES) 2018/1725 22. pantu, precīzi norāda attiecīgos personas datus.

               2.   Pieprasījuma noraidīšanas gadījumā pārzinis datu subjektu rakstiski informē par noraidīšanas iemeslu.

            24. pants
            Iebilduma tiesības
            (Regulas (ES) 2018/1725 23. pants)

               1.   Iebildumos precīzi norāda attiecīgos personas datus un iebildumus pamatojošos iemeslus, kas saistīti ar personisko situāciju.

               2.   Iebilduma noraidīšanas gadījumā pārzinis datu subjektu rakstiski informē par noraidīšanas iemeslu.

         V NODAĻA

            IZŅĒMUMI, ATKĀPES UN IEROBEŽOJUMI

            1. IEDAĻA

               Izņēmumi un atkāpes

            25. pants
            Izņēmumi

               1.   Pirms piemērot ierobežojumu atbilstīgi šīs nodaļas 2. iedaļai, pārzinis apsver, vai ir piemērojams kāds no Regulā (ES) 2018/1725 noteiktajiem izņēmumiem, jo īpaši tiem, kas paredzēti minētās regulas 15. panta 4. punktā, 16. panta 5. punktā, 19. panta 3. punktā un 35. panta 3. punktā.

               2.   Attiecībā uz apstrādi arhivēšanas nolūkos sabiedrības interesēs, kā arī apstrādi zinātniskās vai vēstures pētniecības nolūkos vai statistikas nolūkos pārzinis apsver, vai ir piemērojami izņēmumi saskaņā ar Regulas (ES) 2018/1725 16. panta 5. punkta b) apakšpunktu un 19. panta 3. punkta d) apakšpunktu.

            26. pants
            Atkāpes

               1.   Attiecībā uz apstrādi arhivēšanas nolūkos sabiedrības interesēs pārzinis var piemērot atkāpes saskaņā ar Regulas (ES) 2018/1725 25. panta 4. punktu. Minētajā nolūkā pārzinis var atkāpties no tiesībām, kas minētas Regulas (ES) 2018/1725 17., 18., 20., 21., 22. un 23. pantā, saskaņā ar nosacījumiem, kas paredzēti minētās regulas 25. panta 4. punktā.

               2.   Attiecībā uz apstrādi zinātniskās vai vēstures pētniecības nolūkos vai statistikas nolūkos pārzinis var piemērot atkāpes saskaņā ar Regulas (ES) 2018/1725 25. panta 3. punktu. Minētajā nolūkā pārzinis var atkāpties no tiesībām, kas minētas Regulas (ES) 2018/1725 17., 18., 20. un 23. pantā, saskaņā ar nosacījumiem, kas paredzētiminētās regulas 25. panta 3. punktā.

               3.   Šādām atkāpēm piemēro pienācīgas garantijas saskaņā ar Regulas (ES) 2018/1725 13. pantu un šā lēmuma 28. panta 1. un 2. punktu. Jo īpaši nolūkā nodrošināt datu minimizēšanas principa un – attiecīgā gadījumā – pseidonimizēšanas principa ievērošanu veic tehniskos un organizatoriskos pasākumus saskaņā ar šā lēmuma 2. panta 6. punkta a) apakšpunktu un 10. pantu.

            2. IEDAĻA

               Ierobežojumi

            27. pants
            Priekšmets un darbības joma

               1.   Šajā iedaļā paredzēti vispārēji nosacījumi, saskaņā ar kuriem pārzinis var ierobežot Regulas (ES) 2018/1725 14. līdz 21., 35. un 36. panta piemērošanu, kā arī tās 4. panta piemērošanu, ciktāl tā noteikumi atbilst minētās regulas 14. līdz 21. pantā paredzētajām tiesībām un pienākumiem, saskaņā ar tās 25. pantu.
               Pirmajā daļā minētos vispārīgos nosacījumus papildina šā lēmuma pielikumu noteikumi, kuros precizēti nosacījumi, saskaņā ar kuriem Eiropas Parlaments var ierobežot datu subjektu tiesības katrā no tām savām darbībām un procedūrām, kurās tiek apstrādāti personas dati un kurās var rasties vajadzība piemērot ierobežojumus.

               2.   Šī iedaļa attiecas uz personas datu apstrādi to Eiropas Parlamenta darbību un procedūru veikšanas nolūkā, kā noteikts šā lēmuma pielikumos.

               3.   Katras apstrādes un ierobežošanas nolūkā kompetento pārzini nosaka saskaņā ar šā lēmuma 2. pantu.

            28. pants
            Garantijas

               1.   Personas datus, uz kuriem attiecas ierobežojums, glabā drošā fiziskā vai elektroniskā vidē, kas nepieļauj nelikumīgu piekļuvi vai datu nosūtīšanu personām, kurām nav “nepieciešamības zināt”.

               2.   Pēc apstrādes beigām dokumentus, kuros ir attiecīgie personas dati, saglabā saskaņā ar piemērojamiem Eiropas Parlamenta noteikumiem (3).

               3.   Pirms jebkāda ierobežojuma piemērošanas veic novērtējumu saskaņā ar šā lēmuma 35. pantu par ierobežojuma nepieciešamību un samērīgumu, kā arī par riskiem datu subjektiem.

            29. pants
            Piemērojamie ierobežojumi

               1.   Ievērojot 30. līdz 36. pantu un specifikācijas, kas noteiktas šā lēmuma piemērojamos pielikumos, pārzinis var piemērot ierobežojumus attiecībā uz tām datu subjekta tiesībām, kas nepārprotami minētas piemērojamos pielikumos, ja minēto tiesību īstenošana apdraudētu kādas minētajos pielikumos izklāstītas darbības vai procedūras mērķi.

               2.   Pārzinis veic ierakstu par ierobežojuma iemesliem un un reģistrē tos saskaņā ar šā lēmuma 35. pantu.

            30. pants
            Informācijas sniegšana datu subjektiem

               1.   Eiropas Parlaments savā tīmekļa vietnē publicē paziņojumus par datu aizsardzību, kas visus datu subjektus informē par tā darbībām, kuras ietver datu subjektu personas datu apstrādi un viņu tiesību iespējamu ierobežošanu šajā sakarā. Informācijā precīzi norāda, kuras tiesības var tikt ierobežotas, šādas ierobežošanas iemeslus, to iespējamo ilgumu un iespējamos tiesiskās aizsardzības līdzekļus.

               2.   Ja iespējams, pārzinis bez liekas kavēšanās un vispiemērotākajā veidā tieši informē katru datu subjektu par viņa tiesībām attiecībā uz šādiem ierobežojumiem, ko nosaka katrā gadījumā atsevišķi. Informācijā precīzi norāda, kuras tiesības var tikt ierobežotas, šādu ierobežojumu iemeslus, to iespējamo ilgumu un iespējamos tiesiskās aizsardzības līdzekļus.

            31. pants
            Tiesības tikt informētam

               1.   Ja pārzinis ierobežo tiesības uz informāciju, kā minēts Regulas (ES) 2018/1725 15. un 16. pantā, datu subjektus saskaņā ar minētās regulas 25. panta 6. punktu informē par galvenajiem iemesliem, kas ir pamatā ierobežojuma piemērošanai, un par viņu tiesībām iesniegt sūdzību Eiropas Datu aizsardzības uzraudzītājam.

               2.   Tomēr šādu informācijas sniegšanu var atlikt, izlaist vai atteikt saskaņā ar Regulas 2018/1725 25. panta 8. punktu, ja sniegšanas gadījumā ierobežojums vairs nebūtu iedarbīgs.

               3.   Ja pārzinis pilnībā vai daļēji atliek, izlaiž vai atsaka informācijas sniegšanu datu subjektiem šā panta 2. punkta nozīmē, viņš veic ierakstu par šādas rīcības iemesliem un reģistrē tos saskaņā ar šā lēmuma 35. pantu.

            32. pants
            Datu subjektu piekļuves tiesības, tiesības labot datus, tiesības uz datu dzēšanu, tiesības ierobežot apstrādi un paziņošanas pienākums

               1.   Ja pārzinis pilnībā vai daļēji ierobežo datu subjektu tiesības piekļūt personas datiem, tiesības labot datus, tiesības uz datu dzēšanu vai tiesības ierobežot apstrādi, kā minēts Regulas (ES) 2018/1725 attiecīgi 17., 18., 19. un 20. pantā, kā arī paziņošanas pienākumu saskaņā ar minētās regulas 21. pantu, tas savā atbildē uz pieprasījumu par piekļuvi, labošanu, dzēšanu un apstrādes ierobežošanu informē attiecīgo datu subjektu par piemēroto ierobežojumu un par ierobežojuma galvenajiem iemesliem, kā arī par iespēju iesniegt sūdzību Eiropas Datu aizsardzības uzraudzītājam vai vērsties pēc tiesiskās aizsardzības Eiropas Savienības Tiesā (“Tiesa”).

               2.   Informācijas sniegšanu par 1. punktā minētā ierobežojuma iemesliem var atlikt, izlaist vai atteikt, ja sniegšanas gadījumā ierobežojums vairs nebūtu iedarbīgs.

               3.   Pārzinis veic ierakstu par atlikšanas, izlaišanas vai atteikuma iemesliem saskaņā ar šā lēmuma 35. pantu.

               4.   Ja piekļuves tiesības ir tikušas pilnībā vai daļēji ierobežotas un datu subjekts ir izmantojis savas tiesības iesniegt sūdzību Eiropas Datu aizsardzības uzraudzītājam, Eiropas Datu aizsardzības uzraudzītājs tikai un vienīgi datu subjektu informē par to, vai dati ir tikuši apstrādāti pareizi un, ja ne, vai ir veikti labojumi saskaņā ar Regulas (ES) 2018/1725 25. panta 7. punktu.

            33. pants
            Datu subjekta informēšana par personas datu aizsardzības pārkāpumu
            Ja pārzinis ierobežo Regulas (ES) 2018/1725 35. panta piemērošanu, pārzinis veic ierakstu par šādas rīcības iemesliem un reģistrē tos saskaņā ar šā lēmuma 35. pantu.

            34. pants
            Elektronisko sakaru konfidencialitāte
            Ja pārzinis ierobežo Regulas (ES) 2018/1725 36. pantā minēto Eiropas Parlamenta pienākumu nodrošināt elektronisko sakaru konfidencialitāti, pārzinis veic ierakstu par šādas rīcības iemesliem un reģistrē tos saskaņā ar šā lēmuma 35. pantu.

            35. pants
            Ierobežojumu nepieciešamības un samērīguma novērtēšana, ieraksta veikšana un reģistrēšana

               1.   Pirms jebkādu konkrētu ierobežojumu piemērošanas pārzinis novērtē to, vai ierobežojumi ir nepieciešami un samērīgi, ņemot vērā Regulas (ES) 2018/1725 25. panta 2. punkta attiecīgos elementus. Minētais novērtējums ietver arī novērtējumu par attiecīgo datu subjektu tiesībām un brīvībām radīto risku, jo īpaši risku, ka viņu personas datus var turpmāk apstrādāt bez viņu ziņas un ka viņiem var būt liegts īstenot savas tiesības saskaņā ar Regulu (ES) 2018/1725. To dokumentē iekšējā novērtējuma paziņojumā un veic katrā gadījumā atsevišķi.

               2.   Pārzinis veic ierakstu par jebkura saskaņā ar šo lēmumu piemērota ierobežojuma iemesliem, tostarp par novērtējumu, kas veikts atbilstīgi 1. punktam.
               Minētajā nolūkā ierakstā norāda, kā datu subjekta tiesību īstenošana apdraudētu kādas no Eiropas Parlamenta veiktas darbības vai procedūras mērķiem, kā noteikts šā lēmuma pielikumos.

               3.   Ja pārzinis atbilstīgi Regulas (ES) 2018/1725 25. panta 8. punktam atliek, izlaiž vai atsaka informācijas sniegšanu datu subjektam par ierobežojuma piemērošanu, pārzinis attiecīgā gadījumā veic ierakstu par šādas rīcības iemesliem,

               4.   Ierakstu un attiecīgā gadījumā dokumentus, kuros ir ietverti pamatā esošie faktoloģiskie un juridiskie elementi, glabā centrālā reģistrā. Tos pēc pieprasījuma dara pieejamus Eiropas Datu aizsardzības uzraudzītājam.

            36. pants
            Ierobežojumu ilgums

               1.   Šā lēmuma 29. un 31. līdz 34. pantā minētos ierobežojumus, šos pantus lasot kopā ar šā lēmuma piemērojamiem pielikumiem, piemēro tik ilgi, kamēr pastāv ierobežojumus pamatojošie iemesli.

               2.   Ja iemesli, ar kuriem pamato šā lēmuma 29. un 31. līdz 34. pantā minētos ierobežojumus, šos pantus lasot kopā ar šā lēmuma piemērojamiem pielikumiem, vairs nepastāv, pārzinis ierobežojumu atceļ. Vienlaikus pārzinis datu subjektam norāda galvenos ierobežojumu iemeslus un informē datu subjektu par iespēju jebkurā laikā iesniegt sūdzību Eiropas Datu aizsardzības uzraudzītājam vai vērsties ar prasību Tiesā.

               3.   Šā lēmuma 29. un 31. līdz 34. pantā minēto ierobežojumu piemērošanu, šos pantus lasot kopā ar šā lēmuma piemērojamajiem pielikumiem, pārzinis pārskata ik pēc sešiem mēnešiem kopš ierobežojumu pieņemšanas un attiecīgās procedūras slēgšanas brīdī. Pēc tam šā lēmuma I, II, V, VI, VII, VIII, IX un X pielikumā izklāstīto darbību un procedūru īstenošanas nolūkā pārzinis ik gadu pārliecinās, vai ierobežojums joprojām ir jāuztur spēkā.

            37. pants
            Datu aizsardzības speciālista veikta pārskatīšana

               1.   Datu aizsardzības speciālistu bez liekas kavēšanās informē par ikvienu datu subjektu tiesību ierobežošanas gadījumu saskaņā ar šo iedaļu.
               Datu aizsardzības speciālistam pēc pieprasījuma sniedz piekļuvi ierakstam un jebkuriem dokumentiem, kas ietver pamatā esošos faktoloģiskos un juridiskos elementus.

               2.   Datu aizsardzības speciālists var pieprasīt pārzinim ierobežojumus pārskatīt. Datu aizsardzības speciālistu rakstveidā informē par pieprasītās pārskatīšanas iznākumu.

               3.   Visu informācijas apmaiņu ar datu aizsardzības speciālistu visā procedūras laikā saskaņā ar 1. un 2. punktu reģistrē atbilstīgā veidā.

            38. pants
            Pielikumi
            Šā lēmuma pielikumi ir šā lēmuma neatņemama daļa.

         VI NODAĻA

            NOBEIGUMA NOTEIKUMI

            39. pants
            Tiesiskās aizsardzības līdzekļi

               1.   Jebkurš Eiropas Parlamenta darbinieks Eiropas Datu aizsardzības uzraudzītājam var iesniegt sūdzību, ievērojot Regulas (ES) 2018/1725 68. pantu. Šādas sūdzības iesniegšana neaptur termiņu sūdzības iesniegšanai, ievērojot Civildienesta noteikumu 90. pantu.

               2.   Neatkarīgi no 1. punktā paredzētajām tiesībām jebkurš Eiropas Parlamenta darbinieks, ievērojot Civildienesta noteikumu 90. pantu, var iesniegt sūdzību par personas datu apstrādi iecēlējinstitūcijai. Savā sūdzībā darbinieks norāda, vai līdz ar atbilstoši Civildienesta noteikumiem iesniegto sūdzību ir iesniegta sūdzība Eiropas Datu aizsardzības uzraudzītājam.
               Ja sūdzība iesniegta saskaņā ar Civildienesta noteikumu 90. panta 2. punktu, Eiropas Parlamenta attiecīgie dienesti apspriežas ar datu aizsardzības speciālistu.

            40. pants
            Atceltie akti

               1.   No šā lēmuma spēkā stāšanās dienas atceļ ar Prezidija 2005. gada 22. jūnija lēmumu (4) pieņemtos Eiropas Parlamenta un Padomes Regulas (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti turpmākos izpildes noteikumus.

               2.   No šā lēmuma spēkā stāšanās dienas atceļ Eiropas Parlamenta Prezidija 2019. gada 3. aprīļa lēmumu par īstenošanas noteikumiem par datu subjektu noteiktu tiesību ierobežošanu saistībā ar Eiropas Parlamenta veiktu personas datu pārsūtīšanu valstu iestādēm attiecībā uz kriminālizmeklēšanu vai finanšu izmeklēšanu (5).

            41. pants
            Stāšanās spēkā
            Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.

            (1)  Eiropas Parlamenta un Padomes Regula (ES) 2018/1725 (2018. gada 23. oktobris) par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti un ar ko atceļ Regulu (EK) Nr. 45/2001 un Lēmumu Nr. 1247/2002/EK (OV L 295, 21.11.2018., 39. lpp.).

            (2)  OV L 56, 4.3.1968., 1. lpp.

            (3)  Prezidija 2012. gada 2. jūlija lēmums attiecībā uz noteikumiem par dokumentu pārvaldību Eiropas Parlamentā.

            (4)  OV C 308, 6.12.2005., 1. lpp.

            (5)  OV C 163, 13.5.2019., 1. lpp.

            I PIELIKUMS
            Iekšējā profilakse un drošības incidentu izmeklēšana, drošības izmeklēšana un papildu izmeklēšana
            1.   Priekšmets un darbības joma

                        1.

                        Šo pielikumu piemēro personas datu apstrādei, ko pārzinis veic 2. punktā minēto procedūru vajadzībām.

                        2.

                        Šajā pielikumā ir paredzēti konkrēti nosacījumi, saskaņā ar kuriem pārzinis var ierobežot Regulas (ES) 2018/1725 14. līdz 21., 35. un 36. panta piemērošanu, kā arī tās 4. panta piemērošanu, ciktāl tā noteikumi atbilst minētās regulas 14. līdz 21. pantā paredzētajām tiesībām un pienākumiem, saskaņā ar minētās regulas 25. panta 1. punkta d) apakšpunktu nolūkā nodrošināt Eiropas Parlamenta, tostarp tā elektronisko sakaru tīklu, iekšējo drošību, kad tiek veikti iekšēji riska novērtējumi, piekļuves kontroles, tostarp iepriekšējās darbības pārbaudes, drošības incidentu, tostarp informācijas un komunikāciju tehnoloģiju incidentu (1), profilakses un izmeklēšanas pasākumi, kā arī drošības izmeklēšanas un papildu noskaidrošanas, turklāt viņš rīkojas vai nu pēc savas iniciatīvas, vai pēc trešo personu pieprasījuma (2).

                        3.

                        Šo pielikumu piemēro šādām personas datu kategorijām:

                                    a)

                                    identifikācijas dati;

                                    b)

                                    kontaktinformācija;

                                    c)

                                    profesionālie dati;

                                    d)

                                    finanšu dati;

                                    e)

                                    datplūsmas dati, ietverot pieslēgšanās un atslēgšanās laikus, piekļuvi iekšējām lietojumprogrammām un tīklā balstītu resursu un interneta lietojumu;

                                    f)

                                    videonovērošanas dati;

                                    g)

                                    audioieraksti;

                                    h)

                                    dati par personu klātbūtni;

                                    i)

                                    dati par personu ārējām darbībām;

                                    j)

                                    ar iespējamiem pārkāpumiem, pārkāpumiem, notiesājošiem spriedumiem vai drošības pasākumiem saistīti dati;

                                    k)

                                    visi pārējie dati, kas saistīti ar tādu attiecīgo riska novērtējumu, piekļuves kontroļu, tostarp iepriekšējās darbības pārbaužu, drošības incidentu izmeklēšanu, drošības izmeklēšanu un papildu izmeklēšanu priekšmetu, ko veicis Eiropas Parlaments pēc savas iniciatīvas vai trešās personas pieprasījuma.

                  2.   Piemērojamie ierobežojumi

            Ievērojot šā lēmuma 30. līdz 36. pantu, pārzinis var ierobežot Regulas 14. līdz 21., 35. un 36. panta piemērošanu, kā arī tās 4. panta piemērošanu, ciktāl tā noteikumi atbilst minētās regulas 14. līdz 21. pantā paredzētajām tiesībām un pienākumiem, ja minēto tiesību īstenošana – cita starpā atklājot tā izmeklēšanas instrumentus un metodes – apdraudētu Eiropas Parlamenta iekšējās riska novērtēšanas, piekļuves kontroles, tostarp iepriekšējās darbības pārbaudes, drošības incidentu profilakses un izmeklēšanas pasākumus, drošības izmeklēšanas un papildu noskaidrošanas, tostarp attiecībā uz tā elektronisko komunikāciju tīkliem.

               (1)  Prezidija 2015. gada 7. septembra lēmums par Eiropas Parlamenta Informācijas un komunikāciju tehnoloģiju drošības politiku.

               (2)  Prezidija 2018. gada 15. janvāra lēmums par noteikumiem par drošību un drošumu Eiropas Parlamentā.

            II PIELIKUMS
            Ar personāla lietām saistītas disciplinārās procedūras, administratīvās izmeklēšanas un izmeklēšanas
            1.   Priekšmets un darbības joma

                        1.

                        Šo pielikumu piemēro personas datu apstrādei, ko pārzinis veic 2. punktā minēto procedūru vajadzībām.

                        2.

                        Šajā pielikumā ir paredzēti konkrēti nosacījumi, saskaņā ar kuriem pārzinis var ierobežot Regulas (ES) 2018/1725 14. līdz 21. panta, 35. un 36. panta, kā arī tās 4. panta piemērošanu, ciktāl tā noteikumi atbilst tiesībām un pienākumiem, kas paredzēti minētās regulas 14. līdz 21. pantā, kad tiek veiktas ar personāla lietām saistītas disciplinārās procedūras, administratīvās izmeklēšanas un izmeklēšanas saskaņā ar Civildienesta noteikumu 86. pantu un IX pielikumu un izmeklēšanas saistībā ar palīdzības pieprasījumiem, kas iesniegti saskaņā ar Civildienesta noteikumu 24. pantu, un attiecībā uz iespējamiem aizskarošas izturēšanās gadījumiem, lai tādējādi nodrošinātu:

                                    a)

                                    citus svarīgus Savienības vispārēju sabiedrības interešu mērķus, piemēram, Eiropas Parlamenta spēju pildīt pienākumus saskaņā ar Civildienesta noteikumiem un īstenot savu iekšējo personāla politiku, saskaņā ar minētās regulas 25. panta 1. punkta c) apakšpunktu;

                                    b)

                                    reglamentētu profesiju ētikas kodeksu pārkāpumu novēršanu, izmeklēšanu, atklāšanu un saukšanu pie atbildības par tiem, saskaņā ar minētās regulas 25. panta 1. punkta f) apakšpunktu;

                                    c)

                                    uzraudzības, pārbaudes vai regulatīvo funkciju, kas – pat ja tikai epizodiski – ir saistīta ar oficiālu pilnvaru īstenošanu, minētās regulas 25. panta 1. punkta c) apakšpunktā minētajos gadījumos, saskaņā ar tās 25. panta 1. punkta g) apakšpunktu;

                                    d)

                                    citu datu subjektu tiesību un brīvību aizsardzību, saskaņā ar minētās regulas 25. panta 1. punkta h) apakšpunktu.

                        3.

                        Šo pielikumu piemēro šādām personas datu kategorijām:

                                    a)

                                    identifikācijas dati;

                                    b)

                                    kontaktinformācija;

                                    c)

                                    profesionālie dati;

                                    d)

                                    dati par personu klātbūtni;

                                    e)

                                    dati par personu ārējām darbībām;

                                    f)

                                    dati, kuri atklāj rasi vai etnisko izcelsmi, reliģisko vai filozofisko pārliecību, vai veselības dati;

                                    g)

                                    visi pārējie dati, kas saistīti ar to attiecīgo disciplināro procedūru, administratīvo izmeklēšanu un izmeklēšanu priekšmetu, ko saistībā ar personāla lietām veic Eiropas Parlaments.

                  2.   Piemērojamie ierobežojumi

            Ievērojot šā lēmuma 30. līdz 36. pantu, pārzinis var ierobežot Regulas (ES) 2018/1725 14. līdz 21., 35. un 36. panta piemērošanu, kā arī tās 4. panta piemērošanu, ciktāl tā noteikumi atbilst minētās regulas 14. līdz 21. pantā paredzētajām tiesībām un pienākumiem, ja minēto tiesību īstenošana apdraudētu personāla lietās veikto disciplināro procedūru, administratīvo izmeklēšanu vai izmeklēšanu, tostarp iespējamu aizskarošas izturēšanās gadījumu izmeklēšanu, mērķa sasniegšanu un iedarbīgumu vai arī nelabvēlīgi ietekmētu citu datu subjektu tiesības un brīvības.

            III PIELIKUMS
            Atlases procedūras
            1.   Priekšmets un darbības joma

                        1.

                        Šo pielikumu piemēro personas datu apstrādei, ko pārzinis veic 2. punktā minēto procedūru vajadzībām.

                        2.

                        Šajā pielikumā ir paredzēti konkrēti nosacījumi, saskaņā ar kuriem pārzinis var ierobežot Regulas (ES) 2018/1725 17. panta piemērošanu, kad tiek veiktas atlases procedūras (1), lai tādējādi nodrošinātu:

                                    a)

                                    citus svarīgus Savienības vispārēju sabiedrības interešu mērķus, piemēram, Eiropas Parlamenta spēju pildīt pienākumus saskaņā ar Civildienesta noteikumiem un īstenot savu iekšējo personāla politiku, saskaņā ar minētās regulas 25. panta 1. punkta c) apakšpunktu, un

                                    b)

                                    citu datu subjektu tiesību un brīvību aizsardzību, saskaņā ar minētās regulas 25. panta 1. punkta h) apakšpunktu.

                        3.

                        Šo pielikumu piemēro šādām personas datu kategorijām:

                                    a)

                                    identifikācijas dati;

                                    b)

                                    kontaktinformācija;

                                    c)

                                    profesionālie dati;

                                    d)

                                    kandidātu runu vai testu ieraksti;

                                    e)

                                    novērtējuma veidlapas;

                                    f)

                                    visi pārējie dati, kas saistīti ar Eiropas Parlamenta veiktajām attiecīgajām atlases procedūrām.

                  2.   Piemērojamie ierobežojumi

            Ievērojot šā lēmuma 30. līdz 35. pantu, pārzinis var ierobežot ierobežot datu subjektu tiesības piekļūt saviem personas datiem saskaņā ar Regulas (ES) 2018/1725 17. pantu, ja minēto tiesību īstenošana apdraudētu šādu atlases procedūru mērķa sasniegšanu un iedarbīgumu, jo īpaši, atklājot atlases komiteju veiktos novērtējumus, vai negatīvi ietekmētu citu datu subjektu tiesības un brīvības, jo īpaši, atklājot citu kandidātu personas datus.
            3.   Ierobežojumu ilgums

            Atkāpjoties no šā lēmuma 36. panta, ierobežojumu ilgumam piemēro šādus noteikumus:

                        —

                        ierobežojumus, ko piemēro, ievērojot šo pielikumu, piemēro tik ilgi, kamēr pastāv ierobežojumus pamatojošie iemesli,

                        —

                        pārzinis atceļ ierobežojumu, ja ierobežojumu pamatojošie iemesli vairs nepastāv un datu subjekts vēlreiz ir pieprasījis piekļuvi attiecīgajiem personas datiem. Vienlaikus pārzinis datu subjektam norāda galvenos ierobežojumu iemeslus un informē datu subjektu par iespēju jebkurā laikā iesniegt sūdzību Eiropas Datu aizsardzības uzraudzītājam vai vērsties ar prasību Tiesā.

               (1)  Attiecas arī uz pagaidu darbinieku un līgumdarbinieku atlases procedūrām, kā arī iekšējiem konkursiem.

            IV PIELIKUMS
            Medicīniskās lietas
            1.   Priekšmets un darbības joma

                        1.

                        Šis pielikums attiecas uz piekļuvi Eiropas Parlamenta darbinieku un deputātu veselības datiem.

                        2.

                        Šajā pielikumā ir paredzēti konkrēti nosacījumi, saskaņā ar kuriem atbilstoši Regulas (ES) 2018/1725 25. panta 1. punkta h) apakšpunktam pārzinis var ierobežot minētās regulas 17. panta piemērošanu nolūkā nodrošināt datu subjekta aizsardzību, kad saskaņā ar Civildienesta noteikumiem tiek apstrādāti darbinieku veselības dati vai saskaņā ar Eiropas Parlamenta deputātu nolikuma īstenošanas noteikumiem (1) tiek apstrādāti Eiropas Parlamenta deputātu medicīniskie dati.

                        3.

                        Šo pielikumu piemēro šādām personas datu kategorijām:

                                    a)

                                    identifikācijas dati;

                                    b)

                                    kontaktinformācija;

                                    c)

                                    profesionālie dati;

                                    d)

                                    veselības dati.

                  2.   Piemērojamie ierobežojumi

                        1.

                        Ievērojot šā lēmuma 30. līdz 35. pantu, pārzinis var ierobežot tiesības tieši piekļūt personas veselības datiem, tostarp psiholoģiska vai psihiatriska satura datiem par datu subjektu, kurus apstrādā Eiropas Parlaments, ja piekļuve šādiem datiem var radīt risku datu subjekta veselībai. Šis ierobežojums ir samērīgs ar to, kas ir strikti nepieciešams datu subjekta aizsardzībai. Tāpēc piekļuvi šajā punktā minētajai informācijai pēc pieprasījuma nodrošina datu subjekta izvēlētam ārstam.

                        2.

                        Pirms piemērot ierobežojumu saskaņā ar 1. punktu, medicīnas darbinieks, kurš rīkojas Eiropas Parlamenta vārdā, norāda jebkura šāda ierobežojuma piemērošanas iemeslus, un minētos iemeslus iekļauj attiecīgās personas medicīniskajā lietā.

                  3.   Ierobežojumu ilgums

            Atkāpjoties no šā lēmuma 36. panta, ierobežojumu ilgumam piemēro šādus noteikumus:

                        —

                        ierobežojumus, ko piemēro, ievērojot šo pielikumu, piemēro tik ilgi, kamēr pastāv ierobežojumus pamatojošie iemesli,

                        —

                        pārzinis atceļ ierobežojumu, ja ierobežojumu pamatojošie iemesli vairs nepastāv un datu subjekts vēlreiz ir pieprasījis piekļuvi attiecīgajiem veselības datiem. Vienlaikus pārzinis datu subjektam norāda galvenos ierobežojumu iemeslus un informē datu subjektu par iespēju jebkurā laikā iesniegt sūdzību Eiropas Datu aizsardzības uzraudzītājam vai vērsties ar prasību Tiesā.

               (1)  Prezidija 2008. gada 19. maija un 9. jūlija Lēmums par Eiropas Parlamenta deputātu nolikuma īstenošanas noteikumiem, kas grozīts ar Prezidija 2009. gada 11. novembra, 2009. gada 23. novembra, 2009. gada 14. decembra, 2010. gada 19. aprīļa, 2010. gada 5. jūlija, 2010. gada 13. decembra, 2011. gada 14. februāra, 2011. gada 23. marta, 2011. gada 14. novembra, 2012. gada 12. decembra, 2013. gada 1. jūlija, 2014. gada 16. jūnija, 2014. gada 15. septembra, 2014. gada 15. decembra, 2015. gada 26. oktobra, 2015. gada 14. decembra, 2016. gada 12. decembra, 2017. gada 13. decembra, 2018. gada 11. jūnija, 2018. gada 2. jūlija un 2018. gada 10. decembra lēmumu.

            V PIELIKUMS
            Darbinieku sūdzību izskatīšana
            1.   Priekšmets un darbības joma

                        1.

                        Šo pielikumu piemēro personas datu apstrādei, ko pārzinis veic saskaņā ar Civildienesta noteikumiem iesniegtu sūdzību apstrādes vajadzībām.

                        2.

                        Šajā pielikumā ir paredzēti konkrēti nosacījumi, saskaņā ar kuriem pārzinis var ierobežot Regulas (ES) 2018/1725 14. līdz 21., 35. un 36. panta piemērošanu, kā arī tās 4. panta piemērošanu, ciktāl tā noteikumi atbilst minētās regulas 14. līdz 21. pantā paredzētajām tiesībām un pienākumiem, kad tiek izskatītas darbinieku sūdzības saskaņā ar Civildienesta noteikumu 90. pantu (1), lai tādējādi nodrošinātu:

                                    a)

                                    citus svarīgus Savienības vispārēju sabiedrības interešu mērķus, piemēram, Eiropas Parlamenta spēju pildīt pienākumus saskaņā ar Civildienesta noteikumiem, saskaņā ar minētās regulas 25. panta 1. punkta c) apakšpunktu; un

                                    b)

                                    reglamentētu profesiju ētikas kodeksu pārkāpumu novēršanu, izmeklēšanu, atklāšanu un saukšanu pie atbildības par tiem, saskaņā ar minētās regulas 25. panta 1. punkta f) apakšpunktu.

                        3.

                        Šo pielikumu piemēro šādām personas datu kategorijām:

                                    a)

                                    identifikācijas dati;

                                    b)

                                    kontaktinformācija;

                                    c)

                                    profesionālie dati;

                                    d)

                                    visi pārējie dati, kas saistīti ar attiecīgām darbinieku sūdzībām.

                  2.   Piemērojamie ierobežojumi

            Ievērojot šā lēmuma 30. līdz 36. pantu, pārzinis var ierobežot Regulas (ES) 2018/1725 14. līdz 21., 35. un 36. panta piemērošanu, kā arī tās 4. panta piemērošanu, ciktāl tā noteikumi atbilst minētās regulas 14. līdz 21. pantā paredzētajām tiesībām un pienākumiem, ja minēto tiesību īstenošana apdraudētu sūdzību izskatīšanas procedūras saskaņā ar Civildienesta noteikumiem.

               (1)  Izskatot darbinieku sūdzības saskaņā ar Civildienesta noteikumu 90. pantu, Eiropas Parlaments var apstrādāt citu darbinieku, kuri nav sūdzības iesniedzējs, personas datus, lai pārbaudītu atbilstību vienlīdzīgas attieksmes principam.

            VI PIELIKUMS
            Iekšējās revīzijas
            1.   Priekšmets un darbības joma

                        1.

                        Šo pielikumu piemēro personas datu apstrādei, ko pārzinis veic iekšējo revīziju veikšanas vajadzībām.

                        2.

                        Šajā pielikumā ir paredzēti konkrēti nosacījumi, saskaņā ar kuriem pārzinis var ierobežot Regulas (ES) 2018/1725 14. līdz 21., 35. un 36. panta piemērošanu, kā arī tās 4. panta piemērošanu, ciktāl tā noteikumi atbilst minētās regulas 14. līdz 21. pantā paredzētajām tiesībām un pienākumiem, kad tiek veiktas iekšējās revīzijas saskaņā ar Regulas (ES, Euratom) 2018/1046 (1) 118. un 119. pantu un saskaņā ar Prezidija 2019. gada 14. janvārī pieņemto Iekšējā revidenta uzdevumu aprakstu, lai tādējādi nodrošinātu:

                                    a)

                                    citus svarīgus Savienības vai dalībvalsts vispārēju sabiedrības interešu mērķus, jo īpaši Savienībai vai dalībvalstij svarīgas finanšu intereses, saskaņā ar minētās regulas 25. panta 1. punkta c) apakšpunktu; un

                                    b)

                                    uzraudzības, pārbaudes vai regulatīvo funkciju, kas – pat ja tikai epizodiski – ir saistīta ar oficiālu pilnvaru īstenošanu minētās regulas 25. panta 1. punkta c) apakšpunktā minētajos gadījumos, saskaņā ar tās 25. panta 1. punkta g) apakšpunktu.

                        3.

                        Šo pielikumu piemēro šādām personas datu kategorijām:

                                    a)

                                    identifikācijas dati;

                                    b)

                                    kontaktinformācija;

                                    c)

                                    profesionālie dati;

                                    d)

                                    finanšu dati;

                                    e)

                                    informācijas plūsmas dati;

                                    f)

                                    dati par personu klātbūtni;

                                    g)

                                    dati par personu ārējām darbībām;

                                    h)

                                    dati par politisko piederību;

                                    i)

                                    visi pārējie dati saistībā ar attiecīgās revīzijas darbības priekšmetu.

                  2.   Piemērojamie ierobežojumi

            Ievērojot šā lēmuma 30. līdz 36. pantu, pārzinis var ierobežot Regulas (ES) 2018/1725 14. līdz 21., 35. un 36. panta piemērošanu, kā arī tās 4. panta piemērošanu, ciktāl tā noteikumi atbilst minētās regulas 14. līdz 21. pantā paredzētajām tiesībām un pienākumiem, ja minēto tiesību īstenošana apdraudētu Eiropas Parlamenta veiktu iekšējo revīziju mērķa sasniegšanu.

               (1)  Eiropas Parlamenta un Padomes Regula (ES, Euratom) 2018/1046 (2018. gada 18. jūlijs) par finanšu noteikumiem, ko piemēro Savienības vispārējam budžetam, ar kuru groza Regulas (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 un Lēmumu Nr. 541/2014/ES un atceļ Regulu (ES, Euratom) Nr. 966/2012 (OV L 193, 30.7.2018., 1. lpp.).

            VII PIELIKUMS
            Tiesvedības
            1.   Priekšmets un darbības joma

                        1.

                        Šo pielikumu piemēro personas datu apstrādei, ko pārzinis veic saistībā ar tiesvedībām.

                        2.

                        Šajā pielikumā ir paredzēti konkrēti nosacījumi, saskaņā ar kuriem pārzinis var ierobežot Regulas (ES) 2018/1725 14. līdz 21., 35. un 36. panta piemērošanu, kā arī tās 4. panta piemērošanu, ciktāl tā noteikumi atbilst minētās regulas 14. līdz 21. pantā paredzētajām tiesībām un pienākumiem, lai nodrošinātu tiesvedības aizsardzību, saskaņā ar tās 25. panta 1. punkta e) apakšpunktu.

                        3.

                        Šo pielikumu piemēro šādām personas datu kategorijām:

                                    a)

                                    identifikācijas dati;

                                    b)

                                    kontaktinformācija;

                                    c)

                                    profesionālie dati;

                                    d)

                                    finanšu dati;

                                    e)

                                    informācijas plūsmas dati;

                                    f)

                                    dati par personu klātbūtni;

                                    g)

                                    dati par personu ārējām darbībām;

                                    h)

                                    visi pārējie dati saistībā ar attiecīgās tiesvedības priekšmetu.

                  2.   Piemērojamie ierobežojumi

            Ievērojot šā lēmuma 30. līdz 36. pantu, pārzinis var ierobežot Regulas (ES) 2018/1725 14. līdz 21., 35. un 36. panta piemērošanu, kā arī tās 4. panta piemērošanu, ciktāl tā noteikumi atbilst minētās regulas 14. līdz 21. pantā paredzētajām tiesībām un pienākumiem, ja minēto tiesību īstenošana apdraudētu tiesvedību norisi.

            VIII PIELIKUMS
            Finanšu pārraudzība un izmeklēšanas
            1.   Priekšmets un darbības joma

                        1.

                        Šo pielikumu piemēro personas datu apstrādei, ko pārzinis veic 2. punktā minētās finanšu pārraudzības un izmeklēšanu vajadzībām.

                        2.

                        Šajā pielikumā ir paredzēti konkrēti nosacījumi, saskaņā ar kuriem pārzinis var ierobežot Regulas (ES) 2018/1725 14. līdz 21., 35. un 36. panta piemērošanu, kā arī tās 4. panta piemērošanu, ciktāl tā noteikumi atbilst minētās regulas 14. līdz 21. pantā paredzētajām tiesībām un pienākumiem, kad tiek veikta pārraudzība un izmeklēšanas par Eiropas Parlamenta veikto un tajā veikto finanšu darījumu likumību, uzraudzība un izmeklēšana par maksājumiem deputātiem (1), kā arī Eiropas politisko partiju, Eiropas politisko fondu un Eiropas politisko grupu finansēšanas uzraudzība un izmeklēšana, lai tādējādi nodrošinātu:

                                    a)

                                    noziedzīgu nodarījumu novēršanu, izmeklēšanu, atklāšanu un saukšanu pie atbildības par tiem vai kriminālsodu izpildi, saskaņā ar minētās regulas 25. panta 1. punkta b) apakšpunktu;

                                    b)

                                    citus svarīgus Savienības vai dalībvalsts vispārēju sabiedrības interešu mērķus, jo īpaši Savienībai vai dalībvalstij svarīgas finanšu intereses, saskaņā ar minētās regulas 25. panta 1. punkta c) apakšpunktu; un

                                    c)

                                    uzraudzības, pārbaudes vai regulatīvo funkciju, kas – pat ja tikai epizodiski – ir saistīta ar oficiālu pilnvaru īstenošanu minētās regulas 25. panta 1. punkta b) un c) apakšpunktā minētajos gadījumos, saskaņā ar tās 25. panta 1. punkta g) apakšpunktu.

                        3.

                        Šo pielikumu piemēro šādām personas datu kategorijām:

                                    a)

                                    identifikācijas dati;

                                    b)

                                    kontaktinformācija;

                                    c)

                                    profesionālie dati;

                                    d)

                                    finanšu dati;

                                    e)

                                    informācijas plūsmas dati;

                                    f)

                                    dati par personu klātbūtni;

                                    g)

                                    dati par personu ārējām darbībām;

                                    h)

                                    dati par politisko piederību;

                                    i)

                                    visi pārējie dati saistībā ar konkrētās Eiropas Parlamenta veiktās pārraudzības un izmeklēšanu priekšmetu.

                  2.   Piemērojamie ierobežojumi

            Ievērojot šā lēmuma 30. līdz 36. pantu, pārzinis var ierobežot Regulas (ES) 2018/1725 14. līdz 21., 35. un 36. panta piemērošanu, kā arī tās 4. panta piemērošanu, ciktāl tā noteikumi atbilst minētās regulas 14. līdz 21. pantā paredzētajām tiesībām un pienākumiem, ja minēto tiesību īstenošana apdraudētu Eiropas Parlamenta veiktas finanšu pārraudzības un izmeklēšanu mērķa sasniegšanu un iedarbīgumu.

               (1)  Tas jo īpaši ietver izmeklēšanas par piemaksām par vispārējiem izdevumiem, piemaksām par personīgajiem darbiniekiem, piemaksām par aprīkojumu un iekārtām un ceļa dienas naudām.

            IX PIELIKUMS
            Sadarbība ar Eiropas Biroju krāpšanas apkarošanai (OLAF)
            1.   Priekšmets un darbības joma

                        1.

                        Šo pielikumu piemēro personas datu apstrādei, jo īpaši personas datu pārsūtīšanai, ko pārzinis veic, lai sniegtu OLAF informāciju un dokumentus, paziņotu OLAF par konkrētām lietām vai apstrādātu no OLAF saņemtu informāciju vai dokumentus.

                        2.

                        Šajā pielikumā ir paredzēti konkrēti nosacījumi, saskaņā ar kuriem pārzinis var ierobežot Regulas (ES) 2018/1725 14. līdz 21., 35. un 36. panta piemērošanu, kā arī tās 4. panta piemērošanu, ciktāl tā noteikumi atbilst minētās regulas 14. līdz 21. pantā paredzētajām tiesībām un pienākumiem, kad OLAF tiek sniegta informācija un dokumenti pēc OLAF pieprasījuma vai pēc pašiniciatīvas, kad OLAF tiek paziņots par konkrētām lietām vai tiek apstrādāta no OLAF saņemta informācija vai dokumenti, lai tādējādi nodrošinātu:

                                    a)

                                    noziedzīgu nodarījumu novēršanu, izmeklēšanu, atklāšanu un saukšanu pie atbildības par tiem vai kriminālsodu izpildi, saskaņā ar minētās regulas 25. panta 1. punkta b) apakšpunktu; un

                                    b)

                                    reglamentētu profesiju ētikas kodeksu pārkāpumu novēršanu, izmeklēšanu, atklāšanu un saukšanu pie atbildības par tiem, saskaņā ar minētās regulas 25. panta 1. punkta f) apakšpunktu.

                        3.

                        Šo pielikumu nepiemēro personas datu apstrādes gadījumiem, kas OLAF rīkojas kā pārzinis, jo īpaši, ja OLAF apstrādā Eiropas Parlamenta telpās glabātos personas datus saskaņā ar Eiropas Parlamenta un Padomes Regulas (ES, Euratom) Nr. 883/2013 (1) 4. panta 2. punktu un 6. pantu.

                        4.

                        Šo pielikumu piemēro šādām personas datu kategorijām:

                                    a)

                                    identifikācijas dati;

                                    b)

                                    kontaktinformācija;

                                    c)

                                    profesionālie dati, tostarp reģistrēto deputātu palīgu un vietējo palīgu līgumi, pakalpojumu sniedzēju līgumi un ar darba braucieniem saistītie dati;

                                    d)

                                    finanšu dati;

                                    e)

                                    informācijas plūsmas dati;

                                    f)

                                    dati par personu klātbūtni;

                                    g)

                                    dati par personu ārējām darbībām;

                                    h)

                                    dati par politisko piederību;

                                    i)

                                    visi pārējie dati saistībā ar tās konkrētās izmeklēšanas priekšmetu, ko veic OLAF vai Eiropas Parlaments sadarbībā ar OLAF.

                  2.   Piemērojamie ierobežojumi

                        1.

                        Ievērojot šā lēmuma 30. līdz 36. pantu, pārzinis var ierobežot Regulas (ES) 2018/1725 14. līdz 21., 35. un 36. panta piemērošanu, kā arī tās 4. panta piemērošanu, ciktāl tā noteikumi atbilst minētās regulas 14. līdz 21. pantā paredzētajām tiesībām un pienākumiem, ja minēto tiesību īstenošana apdraudētu OLAF veikto izmeklēšanas darbību vai Eiropas Parlamenta kopīgi ar OLAF veikto izmeklēšanas darbību mērķa sasniegšanu, cita starpā atklājot to izmeklēšanas instrumentus un metodes.

                        2.

                        Ievērojot šā lēmuma 30. līdz 36. pantu, Eiropas Parlaments var ierobežot 1. punktā minētās tiesības un pienākumus saistībā ar personas datiem, kas iegūti no OLAF, ja OLAF, pamatojoties uz Komisijas Lēmuma (ES) 2018/196 (2) 2. panta 3. punktu, var ierobežot minēto tiesību un pienākumu īstenošanu.

               (1)  Eiropas Parlamenta un Padomes 2013. gada 11. septembra Regula (ES, Euratom) Nr. 883/2013 par izmeklēšanu, ko veic Eiropas Birojs krāpšanas apkarošanai (OLAF), un ar ko atceļ Eiropas Parlamenta un Padomes Regulu (EK) Nr. 1073/1999 un Padomes Regulu (Euratom) Nr. 1074/1999 (OV L 248, 18.9.2013., 1. lpp.).

               (2)  Komisijas 2018. gada 11. decembra Lēmums (ES) 2018/1962, ar ko pieņem iekšējos noteikumus attiecībā uz Eiropas Biroja krāpšanas apkarošanai (OLAF) veikto personas datu apstrādi saistībā ar informācijas sniegšanu datu subjektiem un dažu viņu tiesību ierobežošanu saskaņā ar Eiropas Parlamenta un Padomes Regulas (ES) 2018/1725 25. pantu, OV L 315, 12.12.2018., 41. lpp.

            X PIELIKUMS
            Sadarbība ar dalībvalstīm kriminālizmeklēšanās vai finanšu izmeklēšanās
            1.   Priekšmets un darbības joma

                        1.

                        Šo pielikumu piemēro personas datu apstrādei, jo īpaši personas datu pārsūtīšanai, ko pārzinis veic nolūkā sniegt valsts iestādēm informāciju un dokumentus, ko tās pieprasa saistībā ar kriminālizmeklēšanām vai finanšu izmeklēšanām.

                        2.

                        Šajā pielikumā ir paredzēti konkrēti nosacījumi, saskaņā ar kuriem pārzinis var ierobežot Regulas (ES) 2018/1725 14. līdz 21., 35. un 36. panta piemērošanu, kā arī tās 4. panta piemērošanu, ciktāl tā noteikumi atbilst minētās regulas 14. līdz 21. pantā paredzētajām tiesībām un pienākumiem, kad valstu iestādēm tiek sniegta informācija un dokumenti, ko tās pieprasa saistībā ar kriminālizmeklēšanu vai finanšu izmeklēšanu (1), lai nodrošinātu:

                                    a)

                                    noziedzīgu nodarījumu novēršanu, izmeklēšanu, atklāšanu un saukšanu pie atbildības par tiem vai kriminālsodu izpildi, saskaņā ar minētās regulas 25. panta 1. punkta b) apakšpunktu;

                                    b)

                                    tiesu neatkarības un tiesvedības aizsardzību, saskaņā ar minētās regulas 25. panta 1. punkta e) apakšpunktu; un

                                    c)

                                    reglamentētu profesiju ētikas kodeksu pārkāpumu novēršanu, izmeklēšanu, atklāšanu un saukšanu pie atbildības par tiem, saskaņā ar minētās regulas 25. panta 1. punkta f) apakšpunktu.

                        3.

                        Šo pielikumu piemēro šādām personas datu kategorijām:

                                    a)

                                    identifikācijas dati;

                                    b)

                                    kontaktinformācija;

                                    c)

                                    profesionālie dati;

                                    d)

                                    finanšu dati;

                                    e)

                                    elektroniskā saziņa;

                                    f)

                                    informācijas plūsmas dati;

                                    g)

                                    videonovērošanas dati;

                                    h)

                                    audioieraksti;

                                    i)

                                    dati par personu klātbūtni;

                                    j)

                                    visi pārējie dati saistībā ar konkrētās valsts iestāžu veiktās izmeklēšanas priekšmetu.

                  2.   Piemērojamie ierobežojumi

            Ievērojot šā lēmuma 30. līdz 36. pantu, pārzinis var ierobežot Regulas (ES) 2018/1725 14. līdz 21., 35. un 36. panta piemērošanu, kā arī tās 4. panta piemērošanu, ciktāl tā noteikumi atbilst minētās regulas 14. līdz 21. pantā paredzētajām tiesībām un pienākumiem, ja minēto tiesību īstenošana apdraudētu valsts iestāžu veikto kriminālizmeklēšanu vai finanšu izmeklēšanu mērķa sasniegšanu.

               (1)  Eiropas Parlamentam ir jāsniedz valsts iestādēm informācija un dokumenti, kas pieprasīti saskaņā ar lojālas sadarbības principu, kurš paredzēts Līguma par Eiropas Savienību 4. panta 3. punktā.